钦定古今图书集成/明伦汇编/氏族典/第471卷 > 《廖用贤尚友录》 > 蔡邕
## 钦定古今图书集成/明伦汇编/氏族典/第471卷 > 《廖用贤尚友录》 > 蔡邕

按《后汉书蔡邕传》：“邕字伯喈，陈留圉人也。六世祖勋，
平帝时为郿令，王莽初不仕。父棱，亦有清白行。邕性
笃孝，乡党高其义。少博学，建宁三年，辟司徒桥元府，
出补河平长，召拜郎中，校书东观，迁议郎。熹平四年，
妖异数见，邕上封事。其为邕所裁默者，皆侧目思报。
初，邕与司徒刘郃素不相平，叔父卫尉质又与将作”
大匠杨球有隙，球即中常侍程璜女夫也。璜遂使人
飞章言“邕、质数以私事请托于郃，郃不听，邕含隐切，
志欲相中。”于是诏下邕、质于雒阳狱，有诏减死一等，
与家属髡钳，徙朔方，居五原安阳县。邕前在东观，与
卢植、韩说等撰补《后汉记》，会遭事流离，不及得成，因
上书自陈，奏其所著十意，分别首目，连置章左。帝嘉
其才高，会明年大赦，乃宥邕还本郡。将就还路，五原
太守王智饯之。酒酣，智起舞属邕，邕不为报。智衔之，
邕虑卒不免，乃亡命江海，远迹吴会。中平六年，灵帝
崩，董卓为司空，闻邕名高，辟之，称疾不就。卓大怒，又
切敕州郡举邕诣府。邕不得己，到署祭酒，甚见敬重。
举高第，补侍御史，又转侍书御史，迁尚书。三日之间，
周历三台，迁巴郡太守，复留为侍中。初平元年，拜左
中郎将，封高阳乡侯。及卓被诛，邕在司徒王允坐，殊
不意言之而叹，有动于色。允即收付廷尉治罪，邕陈
辞谢，乞黥首刖足，继成《汉史》。士大夫多矜救之，不能
得，邕遂死狱中。